KOMISJONI ARUANNE NÕUKOGULE JA EUROOPA PARLAMENDILE

Tihevooreaktori käitamine ajavahemikul 2012–2013

Nõukogu võttis 13. novembril 2012 vastu nelja-aastase (2012–2015) täiendava teadusprogrammi (nõukogu otsus 2012/709/Euratom) — ), mida Teadusuuringute Ühiskeskus rakendab seoses Madalmaades Pettenis asuva tihevooreaktori käitamisega. Nõukogu vastavasisulise otsuse artikli 4 kohaselt peab komisjon teavitama Euroopa Parlamenti ja nõukogu, esitades igal aastal kõnealuse täiendava teadusprogrammi rakendamise kohta vahearuande. Käesoleva aruandega täidetakse kõnealune kohustus ning see hõlmab ajavahemikku 2012–2013.

Alates 1961. aastast töötanud tihevooreaktoris tekitatakse kiirgust mitmes kohas (südamikus, peegeldi piirkonnas ja basseinis).

Täiendava teadusprogrammi põhieesmärgid on järgmised.

Tihevooreaktori ohutu ja usaldusväärne käitamine, et tagada neutronivoo kättesaadavus katse-eesmärkidel.

Tihevooreaktori tõhusa kasutamise võimaldamine paljude eri valdkondade teadusasutustele: tuumareaktorite ohutuse suurendamine, tervis ja sealhulgas meditsiiniliste isotoopide väljatöötamine, termotuumasüntees, alusuuringud ja koolitused ning jäätmekäitlus, sealhulgas võimalus uurida tuumkütuste kasutamise ohutust Euroopa huvidele vastavates reaktorisüsteemides.

Tihevooreaktorit kasutatakse radioaktiivsete isotoopide tööstuslikuks tootmiseks, samuti on see doktori- ja järeldoktoriõppe keskus, kus riigisisestes või Euroopa programmides osalejad saavad teha teadustööd.

1. Tihevooreaktori ohutu käitamine

Tihevooreaktori omanik on Euroopa Aatomienergiaühendus (99 aastaks sõlmitud rendilepingu alusel). Tihevooreaktorit käitab tuumauuringute ja -konsultatsioonide rühm (Nuclear Research and Consultancy Group, NRG), kes ka hooldab tuumajaama ning juhib reaktoriga seotud äritegevust. Talle on tegevusloa andnud Madalmaades tuumavaldkonda reguleeriv asutus KFD (Kernfysische Dienst). Vastavalt tuumaelektrijaamade suhtes kehtivale eeskirjale on NRG-l seadusjärgne kohustus teha korrapäraselt iga kümne aasta järel tihevooreaktori ohutusülevaatus.

Ajavahemikku 2012–2013 iseloomustas mitu sündmust, mis mõjutas neutronvoo kättesaadavust.

Kõigepealt leiti reaktorihoonet ümbritseva piirkonna pinnaveest triitiumi (mis pärines veetoru maa-alusest lekkest) ning tuvastati primaarse jahutussüsteemi ja reaktori põhja all asuva jahutussüsteemi (basseini hõlmava jahutussüsteemi osa) vaheline leke. Kummagi probleemi allikad olid erinevad, probleeme uuriti ja need lahendati ning reaktor taaskäivitati ohutult.

Seejärel pidi NRG tegelema veel kahe tuumarajatise (tihevooreaktori ja molübdeeni tootmise üksuse) eraldi planeerimata seiskamisega. NRG viis kõik oma rajatised ja protsessid ajutisse ohutusse ooteseisundisse, et keskenduda tehnoloogia, menetluste ja töökorralduse üldisele parandamisele.

2013. aasta lõpuks olid parandused tehtud. Kui tihevooreaktor ja muud tuumarajatised olid ohutusnõuetekohaseks saanud, lubas KFD need 2014. aasta alguses taaskäivitada.

2012. aastaks kavandatud käitamistsükkel koosnes 296 tööpäevast ja ühest 31-päevasest hooldusperioodist märtsis. Kõnealusel ajavahemikul kontrolliti põhja- ja lõunapoolse siirdemuhvi tööd, reaktorianuma keevisliiteid ning korraldati reaktori kaitsekesta iga-aastane pihkumiskatse. Tegelikult töötas tihevooreaktor planeerimata seisakute tõttu 253 päeva, mille tulemusel oli reaktor kasutatav 85,26 % algses käitamiskavas ettenähtud ajast. Nimivõimsus oli 45 MW ja energia kogutoodang 2012. aastal ligikaudu 11 313 MWd, mis tähendab, et kütusena tarbiti umbes 14,12 kg U-235.

2013. aastaks kavandatud käitamistsükkel koosnes 166 tööpäevast ja ühest 18-päevasest hooldusperioodist augustis. Tegelikult töötas tihevooreaktor planeerimata seisakute tõttu 81 päeva, mille tulemusel oli reaktor kasutatav 49,07 % algses käitamiskavas ettenähtud ajast. Nimivõimsus oli 45 MW ja energia kogutoodang 2013. aastal ligikaudu 3661 MW, mis tähendab, et kütusena tarbiti umbes 4,57 kg U-235.

Hooldustööd hõlmasid kõigi süsteemide, struktuuride ja komponentide ennetavaid, paranduslikke ja korrapäraseid hooldustöid. Nende eesmärk on kindlustada tihevooreaktori ohutu ja usaldusväärne käitamine. Peamine tegevus hooldusperioodi ajal oli järgmine:

a) kaitsekesta suur pihkumiskatse (ülerõhk 0,5 baari, kestus 48 tundi);

b) põhja- ja lõunapoolse siirdemuhvi töö ning reaktorianuma keevisliidete kontroll;